

|  |
| --- |
| **Обобщение** |
| Оценка на въздействието във връзка с Препоръка за Решение на Съвета за разрешаване на започването на преговори за осъвременяване на Споразумението за асоцииране между ЕС и Чили |
| **A. Необходимост от действия** |
| **Защо? Какъв е проблемът, който се решава?**  |
| В съобщението на Комисията *„Търговията — за всички“* се излага нов подход към търговската политика на ЕС. Целта е търговската политика на ЕС да стане по-ефективна в постигането на икономически резултати, по-прозрачна и в по-голяма степен да се основава не само върху икономически интереси, но и върху ценности. Сред тези основни цели са търговията и устойчивото развитие, улесняването на търговията и инвестициите за МСП и включването на модерни разпоредби за защита на инвестициите в двустранните споразумения. Тези елементи липсват в търговската част от Споразумението за асоцииране между ЕС и Чили („ССТ между ЕС и Чили“) и са причината за инициативата за осъвременяване на ССТ между ЕС и Чили, която беше сред инициативите, предложени от Комисията в съобщението *„Търговията — за всички“*.  Освен това са налице някои конкретни проблеми, с които предприятията от ЕС се сблъскват в Чили. 14 години след влизането му в сила, ССТ между ЕС и Чили не третира по адекватен начин някои важни търговски и инвестиционни въпроси. Неосъщественият достъп до пазара на селскостопански продукти, услуги и обществени поръчки, както и наличието на остарели нормативни разпоредби (напр. остарели правила за произход, непълно преодоляване на нетарифните бариери, ограничени разпоредби за правата на интелектуална собственост) не позволяват двустранната търговия и инвестициите да се развият в пълна степен. Освен това двустранната търговия и инвестициите на ЕС в Чили са подложени на все по-силна конкуренция от държави извън ЕС (най-вече Китай) заради сключването от Чили на множество ССТ с други търговски партньори през последните години.   |
| **Какво се очаква да бъде постигнато с настоящата инициатива?**  |
| Очаква се с инициативата: i) да се подобри достъпът до пазара за стоки, услуги и инвестиции (включително чрез достъп до държавни поръчки); ii) да се осигури единна и ефективна рамка за инвестиционна защита на всички инвестиции от ЕС, чието прилагане да се гарантира чрез съдебна система в областта на инвестициите; iii) да се осигурят високо равнище на защита на правата на интелектуална собственост и разширяване на защитата на географските означения, така че да обхваща и хранителните продукти; iv) да се засилят диалогът и сътрудничеството във връзка с регулаторните рамки и административните практики с цел постигане на по-добра регулаторната съгласуваност; иv) да се спомогне за постигане на общата цел за насърчаване на устойчивото развитие чрез включването на свързани с търговията разпоредби в областта на труда и на околната среда. Това ще спомогне да се насърчи интелигентният, устойчив и приобщаващ растеж и ще допринесе за създаването на възможности за работа и нарастване на благосъстоянието.  |
| **Каква е добавената стойност от предприемането на действия на равнището на ЕС?**  |
| Намесата в областта на политиката има двойна цел: да се подобрят условията за стимулиране на търговията и инвестициите на ЕС с Чили чрез отстраняване на слабостите в действащото ССТ и да се разшири приложното поле на ССТ, така че да се отчетат общите цели на търговската политика на ЕС, изложени в съобщението *„Търговията — за всички“*. Съгласно член 3 във връзка с член 207 от Договора за функционирането на Европейския съюз (ДФЕС) единствено ЕС може да договаря търговски споразумения. В съответствие с член 5, параграф 3 от Договора за Европейския съюз (ДЕС) принципът на субсидиарност не се прилага в областите на изключителна компетентност на ЕС. |
| **Б. Решения** |
| **Какви законодателни и незаконодателни варианти на политиката са разгледани?** **Има ли предпочитан вариант? Защо?**  |
| Беше анализирано и съпоставено въздействието на три варианта на политика:1. Без промяна на политиката (базов сценарий). Това може да доведе до относително влошаване на двустранните търговски отношения, като същевременно не се постигат целите.
2. Частично преразглеждане на ССТ чрез използване на клаузите за преразглеждане в действащото ССТ по отношение на селското стопанство и услугите. Дискусиите, проведени с Чили между 2006 г. и 2010 г., показаха, че този подход е неприложим. Освен това той би бил неподходящ за постигането на по-общите цели на търговската политика на ЕС. Ето защо той не бе доразвит в анализа в оценката на въздействието.
3. Всеобхватно осъвременяване на ССТ, което предполага провеждането на преговори по широк кръг въпроси, които и двете страни желаят да разгледат (както е отразено в резултатите от подготвителното проучване, извършено съвместно с Чили и финализирано през януари 2017 г.): достъп до пазара на селскостопански продукти, търговия с услуги, инвестиции, технически пречки пред търговията, права на интелектуална собственост, обществени поръчки, улесняване на търговията, конкуренция, специфични за МСП разпоредби и устойчиво развитие. В рамките на този вариант бяха разгледани два възможни подварианта: единият от тях консервативен, а другият — по-амбициозен.

Предпочитаният от ЕС вариант е всеобхватно осъвременяване на ССТ между ЕС и Чили, както се вижда от анализа в оценката на въздействието. |
| **Кой подкрепя различните варианти?**  |
| Комисията и Чили подкрепят варианта за всеобхватно осъвременяване на ССТ. Това е в съответствие с резултатите от подготвителното проучване, чието заключение е, че и двете страни имат силен интерес от процес на всеобхватно и амбициозно осъвременяване. Следва да се отбележи, че само един участник в обществената консултация (предприятие за производство на хранителни продукти) беше против този вариант и почти всички изразени мнения го подкрепиха. И накрая, този вариант е в съответствие с политиката и на ЕС, и на Чили за договаряне на съвременни и всеобхватни ССТ. |
| **В. Въздействие на предпочитания вариант** |
| **Какви са ползите от предпочитания вариант (ако има такъв; в противен случай — от основните варианти)?**  |
| Предпочитаният вариант на политиката има положително общо икономическо въздействие върху ЕС и Чили. Счита се, че той ще доведе до промяна на реалния БВП с близо 0,002 % за ЕС и 0,175 % за Чили в дългосрочен план. Повишаването на благосъстоянието в дългосрочен план ще бъде в размер на 718 милиона евро за ЕС и 534 милиона евро за Чили. Вероятно социалните въздействия (по-специално по отношение на трудовите възнаграждения и заетостта) ще са леко положителни в ЕС и в Чили. Общото въздействие върху икономическите и социалните права на човека (адекватен стандарт на живот, право на труд, трудови права и забрана на детския труд) ще е положително. |
| **Какви са разходите за предпочитания вариант (ако има такъв; в противен случай — за основните варианти)?**  |
| Сключването на всеобхватно осъвременено ССТ между ЕС и Чили евентуално би могло да има ограничено отрицателно въздействие върху околната среда в Чили и почти пренебрежимо такова в ЕС. В тази връзка следва да се отбележи, че осъвремененото ССТ ще съдържа глава относно търговията и устойчивото развитие с разпоредби, които могат да спомогнат за смекчаването на такива евентуални отрицателни последици. По-нататъшното либерализиране на търговията би могло да доведе до безработица с преходен характер в някои сектори в Чили (преразпределяне на ресурси между свиващи се и разрастващи се сектори). |
| **Какви ще са последиците за предприятията, МСП и микропредприятията?**  |
| За МСП ще има ползи от всеобхватното осъвременяване на ССТ между ЕС и Чили на няколко равнища: намаляване на разходите, свързани с нетарифните бариери, опростяване на митническите процедури и правилата за произход, засилено регулаторно сътрудничество, както и приближаване към международните стандарти. Освен това то ще включва разпоредби за подобряване на достъпа на МСП до информация и увеличаване на прозрачността. |
| **Ще има ли значимо отражение върху националните бюджети и администрации?**  |
| Не се очаква осъвремененото ССТ да има значимо отражение върху националните бюджети и администрации. Отражението върху бюджета на ЕС, вследствие на загубата на приходи от мита, ще бъде около 3,87 милиона евро — въз основа на прогнозната стойност на приходите от мита за 2025 г. |
| **Ще има ли други значителни въздействия?**  |
| Не. |
| **Г. Последващи действия** |
| **Кога ще се извърши преглед на политиката?**  |
| След като бъде сключено, влезе в сила и започне да се прилага, осъвремененото ССТ ще бъде наблюдавано, като това ще става с помощта на показатели за наблюдение. Редовните консултации със заинтересованите страни ще гарантират ефективни последващи действия по прилагането му. ССТ ще бъде оценено, след като е било в сила достатъчно дълго, за да се осигури наличието на съдържателни данни. |